Her kommer der 1.660 nye offentlige ladepunkter

Tele- og energikoncernen Norlys har forlængst meldt ud, at de vil være blandt de førende for ladeløsninger til elbiler. Og i løbet af det næste år mere end fordobler de deres antal af offentligt tilgængelige ladepunkter. Norlys har nemlig vundet hele eller dele af offentlige udbud i 15 kommuner.

Aftalerne med de 15 kommuner betyder, at Norlys opstiller i alt 1.660 ladepunkter fordelt i hele landet. I dag er der 1.344 offentlige ladepunkter på Norlys ladenet.

– Vi vil i Norlys være en af de ledende udbydere af ladeløsninger i Danmark, og er i fuld gang med at udbygge et landsdækkende ladenetværk. De mange aftaler med kommunerne er et vigtigt skridt i det arbejde, siger Mads Brøgger, der er direktør i Norlys’ energiforretning.

Selskabet meldte sidste år ud, at målet er, at 300.000 danske husstande og virksomheder skal have ladeløsning fra Norlys inden år 2030.

Samtlige af Norlys offentlige ladepunkter drives [naturligvis] som åbne netværk. Det vil sige, at ladepunkterne er tilgængelige for alle elbilister, også selvom de ikke er kunde hos energikoncernen.

Herunder en liste over de kommuner, som koncernen har indgået en aftale med. Norlys oplyser ikke præcis ladeeffekt på ladestanderne, men vi har bedt dem præcisere.

Her skal laderne opstilles:

Allerød: 44 almindelige ladepunkter.

Greve: 56 almindelige.

Halsnæs: 32 almindelige og 8 lynladepunkter.

Hillerød: 20 almindelige.

Holstebro: 190 almindelige og 12 lynladepunkter.

Horsens: 244 almindelige og 18 lynladepunkter.

Mariagerfjord: 80 almindeligeog 6 lynladepunkter.

Middelfart: 94 almindelige og 10 lynladepunkter.

Norddjurs: 264 almindelige.

Silkeborg: 188 almindelige.

Skive: 118 almindelige.

Solrød: 68 almindelige og 6 lynladepunkter.

Tønder: 34 almindelige.

Vesthimmerland: 24 almindelige og 4 lyn-ladepunkter.

Viborg: 140 almindelige.

[Opdatering 23.06.2023, klokken 10:54] Der var desværre en fejl i opgørelsen af antallet af ladepunkter, som nu er rettet. Det er derfor i alt 1.660 ladepunkter og ikke 1.890, som Norlys har vundet udbud på. Både samlet antal og tallene i oversigten er rettet, så de nu passer.

Her kommer der 1.660 nye offentlige ladepunkter