Voldsom stigning i antallet af ladepunkter

Elbilister har aldrig haft nemmere ved at finde offentlige ladepunkter. Med udgangen af august blev der sat endnu en milepæl, da antallet rundede 25.000. For et år siden, i august 2023, fandtes der kun 14.235 ladepunkter. Det betyder, at antallet er steget med godt 11.000 – hele 80 procent.

Milepælen kommer lige i hælene på en anden, nemlig at 10 procent af den danske bilbestand nu er eldreven. Dermed er der 11,1 elbiler pr. ladepunkt.

Som det ses på grafen nedenfor er antallet af lynladepukter næsten tredoblet på bare et år. Der var, ved udgangen af august, 3.529 lynladepunkter rundt omkring i Danmark. Sidste år på samme tid var der blot 1.300.

Selvom der ofte kan fejres delmål i udviklingen, er der stadig for mange biler der skal deles om hvert ladepunkt, og det kan være hæmmende for den videre proces, mener Mobility Danmark.

– Ladeinfrastrukturen er ikke bare afgørende for de nuværende elbilister, men også for, at de, som ikke er elbilister endnu, kan blive det. Danskernes lyst til at vælge eldrevne biler hviler også på, hvor tilgængeligt og billigt det er at komme til opladning, og det kræver, at der kommer stadigt flere ladepunkter til samt mere konkurrenceprægede vilkår på markedet, siger Allan Skytte Christensen, chefkonsulent i Mobility Denmark.

Mobility Denmark, der er brancheorganisation for blandt andet bilproducenter, bilimportører og ladeoperatører, efterlyser derfor bedre vilkår for konkurrence på lademarkedet. Det kan bl.a. opnås ved at stille krav til, at der skal være minimum to ladeoperatører på hver rasteplads langs motorvejen. Dette vil skærpe konkurrencen mellem de forskellige aktører på lademarkedet og i sidste ende skabe billigere lademuligheder for forbrugerne.

Læs også: Danmark har de bedste forhold for elbiler.

Voldsom stigning i antallet af ladepunkter