Nu er der knapt 25.000 ladepunkter herhjemme

I betragtning af landets størrelse, er vi godt med på offentlige ladepunkter herhjemme. I juli måned kom der godt 750 nye til, hvilket betyder, at det nu er 24.671 ladepunkter i Danmark. Det er mere end 11.000 flere ladepunkter end sidste år, hvilket svarer til en stigning på 82 procent.

Antallet af lynladepunkter er samtidig vokset til 3.377, hvilket er 169 procent flere end i juli 2023.

– Den store vækst i antallet af ladere er rigtig godt nyt. En vigtig forudsætning for flere elbiler er, at opladning er let tilgængeligt, og elbiler er en vigtig del af den grønne omstilling, siger Allan Skytte Christensen, chefkonsulent i Mobility Denmark.

Ved udgangen af juli fandtes der i Danmark 272.078 elbiler. Det er 79 procent flere end i juli 2023. Det betyder, at antallet af ladepunkter er vokset mere end elbilbestanden, hvilket betyder, at færre elbiler skal deles om hvert ladepunkt.

Antallet af ladestandere i Danmark rapporteres hver måned af Mobility Denmark, på baggrund af data fra bilstatistik.dkog Zapup.eu Chargex Analytics.

Nu er der knapt 25.000 ladepunkter herhjemme